বিএনপির উচ্চপর্যায়ের সূত্র বলছে, ঐক্য গড়তে বিএনপির তরফ থেকে রাজনীতির গুণগত পরিবর্তন আনা, সুশাসন ও গণতন্ত্র প্রতিষ্ঠার জন্য বিএনপি কী করবে, সে বিষয়ে সুনির্দিষ্ট অঙ্গীকার থাকবে। ঐক্য হলে গণফোরাম ও যুক্তফ্রন্টকে আলোচনা সাপেক্ষে নির্দিষ্টসংখ্যক আসন ছেড়ে দেওয়ারও চিন্তা বিএনপির আছে। বিএনপির মহাসচিব মির্জা ফখরুল ইসলাম আলমগীর গতকাল শনিবার রাজধানীতে এক অনুষ্ঠানে বলেছেন, ‘বৃহত্তর ঐক্য কখনোই হবে না, যদি আমরা সবাই কিছু না কিছু ত্যাগ স্বীকার না করি। ছাড় দিয়ে আমাদের একটা জায়গায় আসতে হবে।’ বিএনপি কী কী ছাড় দিতে পারে, এ বিষয়ে জানতে চাইলে মির্জা ফখরুল গতকাল প্রথম আলোকে বলেন, ‘আলোচনার মধ্য দিয়ে সবকিছু ঠিক হবে।’বিএনপির নীতিনির্ধারণী পর্যায়ের একাধিক সূত্র জানায়, তারা ঐক্যের লক্ষ্যে সম্ভাব্য দলগুলোর জন্য একটি প্রস্তাব বা ন্যূনতম শর্তের খসড়া তৈরি করেছে। দলটির নীতিনির্ধারকেরা আশা করছেন, গণতন্ত্র, নির্বাচন ও সুশাসনের স্বার্থে বিকল্পধারা, গণফোরাম, জেএসডি, নাগরিক ঐক্যসহ আরও কিছু দল ও জোটের সঙ্গে বিএনপির সমঝোতা হবে। এরপর তাঁরা একটি অংশগ্রহণমূলক ও গ্রহণযোগ্য নির্বাচনের দাবি আদায়ে আলাদা অবস্থান থেকে যুগপৎ আন্দোলন গড়তে সক্ষম হবেন।